**О Д Г О В О Р**

на пратеничко прашање од пратеникот Виолета Ташева поставено на 77-та седница на Собранието на Република Македонија одржана

на 5 ноември 2009 година

Би сакал на почетокот да се заблагодарам на пратеничката која го постави ова прашање, затоа што со самото поставување на ова прашање се покажува дека водиме грижа и пратениците и сите ние за Армијата и за професионалните војници. Би сакал да напоменам дека оваа година во Министерството за одбрана започнавме со низа проекти, а при крај на оваа година отпочнавме со уште еден реформски проект, поттикнати помеѓу другото и заради решавање на позициите на професионалните војници и подобрување на нивниот статус, а тоа е воведувањето на активната резерва.

Што впрочем значи тоа. Прво, значи реформски зафат во Министерството, затоа што тоа го има во сите земји со НАТО стандардите, во сите земји кои се членки на НАТО и мислам дека е добро од два аспекти. Прво, добро е за самата држава, а второ поттикнати од решавањето на проблемите на професионалните војници, сакавме да го понудиме ова како решение кое искрено мислам дека одлично решение и за професионалните војници, но и за државата.

Во што се состои, каков е моделот би сакал накратко само да објаснам. Ние како држава сакаме да водиме сметка, квалификација на професионалните војници. Тоа го прават и сите земји, секаде е различно регулирано во некои земји, последниот договор завршува на 35-та година, во некои земји последниот договор завршува во 37-та година, во некои држави на 34-та година, тоа е секаде различно. Меѓутоа, отприлика тие се годините каде што завршува и последниот договор на припадниците на Армијата со одредена армија. Секоја држава, како и нашата сака да води сметка, за преквалификација и полесно преструктуирање на самите професионални војници и можност полесно да се снајдат во цивилниот живот, во цивилниот свет. Затоа, ние планираме според овој модел во последната година од нивното активно работење во Армијата кога ќе наполнат 37 години, во 38-та да имаме пакето на преквалификација што сами ќе ја одберат професионалните војници. Дел од нив имаат соодветно образование, меѓутоа дел сигурно сметаат дека им е потребна друга преквалификација или доквалификација како полесно би се снашле во цивилниот свет од оној момент кога ќе ја напуштат Армијата на Македонија. Тука и завршуваат на некој начин нашите одговорности, затоа што самите војници знаеја дека последниот договор им е на 38-та година. Од морална гледна точка како луѓе сепак неколку пати во текот на оваа година повеќе пати јас седнав да разговарам со професионалните војници, седнав да разговарам со координативното тело, со Синдикатот како заеднички да најдеме некое решение кое ќе биде прифатливо за нив. Така, го понудивме ова решение на т.н. активна резерва. Тоа не е ништо друго, туку на некој начин модел на полупрофесионализација на резервниот состав на силите. Секоја земја има резервен состав на силите. Со овој модел ние предвидуваме тоа да биде платена резерва. Значи, професионалните војници, како и други лица кои ќе бидат дел од овој резервен состав на силите од активната резерва ќе можат секој месец да добиваат паушал, додаток од 6 до 7 илјади денари, без разлика дали се вработени, кога се вработени и дали работат, дали имаат сопствен бизнис, дали работат во државна администрација, дали работат кај некое приватно лице. Значи, без разлика дали се вработени секој месец паушален додаток од 6 до 7 илјади денари за секој оној кој ќе биде во активната резерва односно за професионалните војници. Со ова сметавме дека ќе им помогнеме во наредните 10 години и на нив, меѓутао ќе помогнеме и на државата да изгради еден соодветен НАТО стандардите за резервен состав на силите.

Наспроти ова имаше и неколку барања од професионалните војници за кои сметавме дека се нереални и дека на тој начин не се тие право регулирани во земјите на НАТО. Нивните барања беа после 38-та година да имаат прензија, што мислиме дека тоа не е прифатливо и го нема во ниту една земја од НАТО.

Второто барање за кое исто така размислувавме во Министерството и донесовме став дека не е можно да го исполниме, е да се даде отпремнина од пет просечни плати за секоја нивна година за работа во Министерството. Дел од нив работат по 15 до 16 години и во тој случај тие самите знаат дека таа отпремнина би била околу 30 илјади евра за секој професионален војник. Не е така регулирано во земјите на НАТО кои се членки на НАТО, ниту кои се партнери на НАТО и ние навистина како држава не можеме да го оддржиме тој дел, затоа што и финансиски не можеме како модел ние како Министерство да го издржиме.

Третата работа е, која исто така ја понудија од страна на координативното тело за размислување, е да продолжат со работа до 64 години. Навистина, во земјите на НАТО во ниедна земја не е познат овој пример, а на тој начин би имале возрасна и стара армија, а секаде во светот се бара младост, експлозивност, енергичност. Од тие причини не можевме и ова да го понудиме, да го прифатиме, но размислувајќи дојдовме до тоа решение кое ќе биде ставено и во законот за служба во армија, а тоа е решението за активна резерва, која ќе повторам, секој месец професионалните војници и оние кои ќе бидат дел од активниот состав ќе можат да добиваат надокнада од 6 до 7 илјади денари. Исто така, во тој период од 10 години додека бидат членови на активната резерва, ќе имаат 100% здравствена заштита како и ќе бидат осигурани, затоа што сепак ќе имаат и разни вежбовни активности, бидејќи животот на професионалниот војник и на сите војници ни е пред се, па затоа сакаме максимално да го заштитиме.

Постојат и други структури во државата, жалам што ова треба да го спомнам, кои знаат на некој начин дека после завршувањето на договорот од 35, 38 години едноставно треба да се приклучат и да се снајдат во цивилниот свет. Имаме многу фудбалери, повеќе балерини, имаме репрезентативци во фудбалот, во ракометот и во други спортови, има пратеници од Парламентот, министри кои кога ќе заврши договорот, бидејќи сето тоа е договорено и потпишано од двете страни, од професионалните војници, од државата, едноставно треба да се вратиме во цивилниот свет, да се снајдеме таму. Овој модел на активна резерва е уште еднаш покажување на добра волја и подавање на рака од страна на државата за професионалните војници.